આપણે ત્યાં અવારનવાર ધાર્મિક પુસ્તકોનાં પ્રદર્શનો યોજાતાં રહે છે. સાહિત્યિક પુસ્તકોના મેળાઓ, પ્રદર્શનો, લોકાર્પણ-સમારોહો પણ યોજાતાં રહે છે; પરંતુ બાળસાહિત્યની એવી રૂડી માવજત ભાગ્યે જ થાય છે. કેટલાક પાખંડી સાધુઓ દ્વારા લખાયેલાં વૈચારિક પ્રદૂષણો ફેલાવતાં અને વ્યક્તિપૂજાની ચરણચંપી કરનારાં પુસ્તકોના પ્રકાશન માટે દાતાઓ મળી જાય છે, ખરીદનારા મળી જાય છે. એકસામટાં ઢગલાબંધ પુસ્તકો ખરીદીને એની લહાણી કરનારા પણ ઠેર-ઠેર જોવા મળે છે. વહેમ-ચમત્કાર કે વ્યક્તિપૂજાનાં એવાં વાહિયાત પુસ્તકો ગમે એટલાં મોંઘાં થાય તો ભોટ ભક્તોને વાંધો નથી આવતો, લેકિન બાળસાહિત્ય પાછળ જો એટલો ખર્ચ થાય તો તેમને બળતરા થાય છે. એક વાત આપણે યાદ રાખવી જ પડશે કે જે બાળકને બાળપણથી જ વાંચનનો શોખ-વારસો નહીં મળ્યો હોય તેનો બહુમુખી વિકાસ નહીં થાય. જો આપણે આજના બાળકને આવતી કાલના નાગિરકો સમજતા હોઈએ અને રાષ્ટ્રનો આધારસ્તંભ માનતા હોઈએ તો તેને શિષ્ટ-વિશિષ્ટ બાળસાહિત્યની સાહ્યબી આપવી જ પડશે. પ્રકાશકોએ પણ બાળકોને વાંચવાની ગરજ પેદા થાય એવાં નમૂનેદાર-ભપકાદાર છતાં સાત્વિક બાળસાહિત્યનાં પુસ્તકોનું પ્રકાશન કરવું પડશે. એક પરમ સત્ય છે કે જે-જે વિષયમાં સફળતા પામવા માટે છીછરા ઉધામા કરવામાં આવે છે એમાં મળેલી સફળતા અલ્પજીવી હોય છે. એનાં પરિણામો કદી શાશ્વતરૂપે નથી મળતાં.